NORAKSTS

|  |  |
| --- | --- |
| 28.09.2023. | Nr.10/2 |

###### PAREDZĒTĀS DARBĪBAS “KURINĀMĀ DIVERSIFIKĀCIJA ESOŠAJĀ BIOMASAS KOĢENERĀCIJAS STACIJĀ JELGAVĀ” AKCEPTĒŠANA

Jelgavas valstspilsētas pašvaldībā (turpmāk - Pašvaldība) saņemts SIA “Gren Latvija” (reģistrācijas Nr. 40103854352), 2023. gada 22. augusta iesniegums ar lūgumu akceptēt paredzēto darbību – “Kurināmā diversifikācija esošajā biomasas koģenerācijas stacijā Jelgavā” (turpmāk – Paredzētā darbība), jo pabeigta ietekmes uz vidi novērtējuma procedūra saskaņā ar likuma “Par ietekmes uz vidi novērtējumu” (turpmāk – Novērtējuma likums) prasībām. Iesniegumam pievienots ietekmes uz vidi novērtējuma ziņojums (turpmāk - Ziņojums) un Vides pārraudzības valsts biroja (turpmāk – Birojs) atzinums Nr.5-04/6/2023 (turpmāk – Atzinums).

Ietekmes uz vidi novērtējuma procedūras gaitā tika vērtētas SIA “Gren Latvija” izmaiņas esošajā darbībā - esošajā sadedzināšanas iekārtā, paredzot no atkritumiem iegūta kurināmā (turpmāk - NAIK) līdzsadedzināšanu esošajā verdošā slāņa tvaika katlā HYBEX. Plānotā iecere paredz kurināmā diversifikāciju, kā rezultātā tiks palielināts saražotās enerģijas daudzums, izmantojot biomasu un NAIK (līdz 30 000  t/gadā). Plānotais saražotās enerģijas daudzums - 460 GWh. Gadījumos, kad atbilstošas kvalitātes Latvijā ražotā NAIK daudzums nebūs pietiekošs, kā alternatīva vērtēta arī biomasas daudzuma (līdz 205 000 t/gadā) palielināšana. Realizējot Paredzēto darbību, plānotie būvdarbi būs saistīti ar NAIK pieņemšanas punkta izbūvi un tehnoloģiskās iekārtas – aktivētās ogles tvertnes un dozatora uzstādīšanu.

Ziņojumā tiek vērtētas divas kurināmā alternatīvas 460 GWh enerģijas ražošanai gadā:

1.alternatīva. Kā kurināmais tiek izmantota tikai biomasa (līdz 205 000 t gadā). Plānots izmantot galvenokārt koksnes biomasu, kā arī kūdru (līdz 15 000 t gadā) un energoaugu un lauksaimniecības augu, galvenokārt salmu, graudu un graudu atsiju atlikumus (līdz 5 000 t gadā);

2.alternatīva. Kā kurināmā maisījums līdzsadedzināšanas procesā tiek izmantota biomasa (līdz 153 556 t gadā) un NAIK (līdz 30 000 t gadā). Atbilstoši vērtējumam Ziņojumā, maksimālā NAIK proporcija līdzsadedzināšanā ar biomasu nepārsniegs 35 % no ar kurināmo ievadītā siltuma daudzuma.

Birojs izsniedza Atzinumu, kas ir kompetentās iestādes viedoklis par sagatavoto ietekmes uz vidi novērtējuma ziņojumu Paredzētajai darbībai. Atzinumā secināts, ka nav konstatēti pilnībā izslēdzoši faktori Paredzētās darbības realizācijai kopumā un arī nevienai no izvērtētajām alternatīvām, ja tiek paredzēti atbilstoši ietekmi mazinoši pasākumi.

Novērtējuma likuma 22.panta pirmā daļa paredz, ka, lai saņemtu atļauju uzsākt Paredzēto darbību, ierosinātājs iesniedz attiecīgajai valsts institūcijai, pašvaldībai vai citai likumā noteiktajai institūcijai iesniegumu, ziņojumu un kompetentās institūcijas atzinumu par ziņojumu kopā ar citos normatīvajos aktos noteiktajiem dokumentiem.

Saskaņā ar Pašvaldību likuma” 10.panta pirmās daļas 21.punktu, likuma “Par ietekmes uz vidi novērtējumu” 21.panta pirmo daļu, 22.panta otro daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

Akceptēt paredzēto darbību – Kurināmā diversifikācija esošajā biomasas koģenerācijas stacijā Jelgavā, Rūpniecības ielā 73A, ievērojot ārējos normatīvajos aktos noteiktos, Ietekmes uz vidi ziņojumā paredzētos un Vides pārraudzības valsts biroja atzinumā izvirzītos nosacījumus.

Jelgavas valstspilsētas pašvaldības domes lēmumu viena mēneša laikā var pārsūdzēt Administratīvajā rajona tiesas Jelgavas tiesu namā ( Atmodas iela 19, Jelgava, LV-3007).

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 28. septembrī